Kings smyt wedstryd weg, Cheetahs soek hul eerste segeKan die Cheetahs Saterdag uiteindelik as ŉ wenspan van die veld stap? Hulle begin hulle balanseertoertjie om met twee spanne, hul franchise-groep en die Curriebeker-span, Saterdag in die Pro14 teen die Cardiff Blues te speel, wat Dinsdagaand gevolg word met die oorlewingstryd teen die SWD Arende om in die Curriebekerreeks te bly en dan nóg ŉ Pro14-wedstryd aanstaande Sondagdag teen Munster. ♦ Sal die Cheetahs beter as die Kings Vrydagaand vaar? Die Oos-Kaapse span was in die Baai in beheer van die wedstryd teen die Scarlets, net om dit kort voor en ná rustyd en toe finaal teen die einde te gaan wegsmyt. Dít was, soos so dikwels die afgelope seisoen en ŉ half in die Pro14-reeks, weer die Kings se storie van ŉ neerlaag wat nie moes gewees het nie. Wéér was daar die herhaling van swak dissipline (12 strafskoppe teenoor die Walliesers se sewe is afgestaan) en oomblikke waar die konsentrasie afwesig was. Die Kings het met rukke goeie en mooi rugby gespeel, soms ‒ en ook maar net soms ‒ die rolmaal van die besoekers effektief gekeer, en beter verdien as om met twee bonuspunte van die veld te stap. Hulle was met 20-10 voor toe die Scarlets in die laaste oomblikke voor en toe twee minute ná rustyd gaan druk het om ŉ voorsprong van 22-20 te verkry. Toe het die Kings die telling tot 34-22 na 55 minute gevoer, maar weer vergeet hulle moet deurdruk en drie Scarlets-drieë later ‒ twee daarvan in die laaste agt minute ‒ was die eindtelling slag op 41-34 gelewer. Daar is egter ook die realiteit dat hierdie neerlaag en die swak konsentrasie gekom het teen ŉ span wat 20, ja ŉ volle 20, van sy spelers nie kon oorweeg nie. Twaalf van hulle is by Wallis se toetsgroep óf beseer óf sommer net laat rus, want onthou moet word dat die meeste van die oorsese Pro14-spanne ook in ondermeer die Europese beker- of Europese kampioenskap speel wanneer die Vrystaters loslootjies het. Cheetahs teen Cardiff Blues Wat die Cheetahs betref: hul wedstryd Saterdagaand is teen die Cardiff Blues, wat met ŉ oorwinning na tweede plek in afdeling A van die Pro14-reeks sal opskuif. Die Cheetahs se afrigter Franco Smith het ses verandering aangebring, ŉ moontlike aanduiding dat ŉ paar van die franchise-Cheetahs Dinsdagaand vir die Vrystaat-Cheetahs teen die SWD in die promosie-relegasie-wedstryd sal speel. Die Cheetahs het vroeër die seisoen in Cardiff naelskraap met 21-24 teen die Blues verloor en sal glo dat hulle dit tuis kan herhaal teen ŉ span wat ses van sy spelers aan Wallis afgestaan het en van hul ander tuisgelaat het om tussen hul vele kompetisies darem ŉ vry naweek te kry. Daar is nege veranderinge aan die Blues se span. Die Cheetahs het in die Pro14-reeks drie keer in Bloemfontein teen ŉ Walliese span gespeel en al drie keer gewen. Miskien tel die tuisveldvoordeel Saterdag ook. Spanne ‒ Cheetahs Malcolm Jaer, Rhyno Smith, Benhard Janse van Rensburg, William Small-Smith, Sibahle Maxwane, Tian Schoeman, Shaun Venter (kaptein), Ox Nché, Joseph Dweba, Johannes Coetzee, Walt Steenkamp, JP du Preez, Gerhard Olivier, Junior Pokomela, Neil Jordaan. Bank: Reinach Venter, Charles Marais, Erich de Jager, Sinthu Manjezi, Abongile Nonkontwana, Tian Meyer, Louis Fouche, Nico Lee. Cardiff Blues Matthew Morgan, Jason Harries, Garyn Smith, Rey Lee-Lo, Aled Summerhill, Steve Shingler, Lloyd Williams (kaptein), Brad Thyer, Ethan Lewis, Scott Andrews, George Earle, Rory Thornton, Josh Turnbull, Olly Robinson, Seb Davies. Bank: Liam Belcher, Rhys Gill, Keiron Assiratti, Samu Manoa, Nick Williams, Lewis Jones, Dan Fish, Willis Halaholo.